**Білет № 9.**

**Пытанне 1. *Фарміраванне беларускай народнасці ў XIV-XVIІІ стст.: прызнакі народнасці, асаблівасці іх фарміравання ў беларусаў, паходжанне назвы “Белая Русь”.***

Эпоха Вялікага Княства Літоўскага пакінула глыбокі след у гісторыі Беларусі. Але, напэўна, самым важным яе вынікам было тое, што менавіта ў гэтычас склаўся самастойны беларускі этнас. Працэс яго фарміравання бярэ пачатак у старажытных часах. Аднак асобная *беларуская народнасць* склалася толькі ў XIV—XVI стст.

Да ўтварэння беларускай народнасці прывёў цэлы шэраг спрыяльных фактараў. Адным з галоўных было тое, што ўсе беларускія землі ў гэты час знаходзіліся ў складзе адной дзяржавы.

У выніку пастаянных кантактаў жыхароў розных частак краіны станавіліся больш падобнымі культура і звычаі. Яшчэ адным аб’яднальным момантам былі гандлёва-эканамічныя сувязі. Збліжалі таксама служба ў адным войску, адзіная палітычная сістэма і сістэма ўлады, у тым ліку агульны манарх. Жыхары розных абласцей краіны прызнавалі сваёй агульнадзяржаўную сімволіку. А насельнікі адной зямлі ці горада мелі аднолькавы герб.

Усё гэта адрознівала жыхароў беларускіх зямель ад жыхароў замежных краін. Але было і тое, што заставалася ў беларусаў падобным з суседнімі народамі. Напрыклад, з іншымі ўсходнімі славянамі беларусаў па-ранейшаму збліжалі праваслаўная вера і падабенства моў.

Тым не менш пры ўсіх супольных рысах, якія аб’ядноўвалі людзей у народнасць, унутры яе захоўваўся падзел. Адной з самых значных перашкод на шляху фарміравання народнасці была іерархія пластоў грамадства. Прадстаўнікі прывілеяваных саслоўяў лічылі, што яны больш высокага паходжання і лепшыя за іншых. Асабліва гэта было ўласціва шляхціцам. Яны нават сталі выступаць з ідэяй, што паходзяцьад асобнага народа — старажытных сарматаў. Узнікла цэлая адмысловая сістэма поглядаў шляхецкага саслоўя — *сарматызм*.

Ён стаў асаблівасцю шляхецкай культуры ўсёй Рэчы Паспалітай. Яго ідэі зарадзіліся ў Польшчы, але ў канцы ХVI — пачатку ХVII ст. пачалі пашырацца і на землях Вялікага Княства Літоўскага. “Шляхціц- сармат” — гэта патрыёт сваёй Айчыны, абаронца свабод (у першую чаргу шляхецкіх вольнасцяў), каталіцкай веры. Ён — узор шчырасці, гасціннасці, годнасці. Ідэалы сарматызму былі блізкія шляхце ВКЛ. Гэта знайшло адлюстраванне ў самых розных сферах жыцця, у тым ліку ў паўсядзённым жыцці і мастацтве.

З цягам часу ўсё больш мясцовых магнатаў і шляхціцаў выкарыстоўвалі ў штодзённым жыцці польскую мову і засвойвалі польскія традыцыі. Але, нягледзячы на гэта, яны заставаліся патрыётамі ВКЛ і заўсёды адрознівалі сябе ад польскай шляхты.

Самай важнай адзнакай складвання таго ці іншага народа з’яўляецца этнічная (нацыянальная) самасвядомасць. Іначай кажучы, чалавек належыць да таго народа, да якога ён сам сябе прылічвае. У XIV— XVI стст. Большая частка жыхароў сучаснай Беларусі называла сябе “русь”, “русіны”*.* Толькі на паўночным захадзе, дзе пражывала нямала балтаў, былі пашыраны таксама саманазвы “літва”, “літвін”*.*

Але па-за межамі Вялікага Княства Літоўскага ўсіх яго жыхароў нярэдка называлі літвінамі. Гэта было звязана з тым, што слова “Літоўскае” стаяла на першым месцы ў назве дзяржавы. Поруч з этнічнымі існавалі таксама іншыя саманазвы жыхароў.

Напрыклад, былі пашыраны найменні, звязаныя з той мясцовасцю, дзе жыў чалавек. Звычайна мясцовыя саманазвы паходзілі ад галоўнага горада той ці іншай зямлі ці раёна — напрыклад, “палачанін”, “случак”, “пінянін” і многія іншыя.

**Паходжанне назвы «Белая Русь»**

Паходжанне тэрміна «Белая Русь» мае шмат тлумачэнняў і дагэтуль застаецца дыскусійным. У розныя часы яго звязвалі з прыгажосцю зямлі, мноствам снегу, незалежнасцю ад татара-манголаў і літоўскіх князёў («белая» у дадзеным выпадку – вялікая, незалежная, вольная, свабодная), светлапігментаваным і светлавокім антрапалагічным тыпам жыхароў (бландзіны). Назву «Белая Русь» таксама спрабуюць выводзіць з белага колеру адзення, якое насілі мясцовыя жыхары.

Варта адзначыць, што тэрмін «Белая Русь» не заўжды атаясамліваўся з сучаснай тэрыторыяй Беларусі. Упершыню тэрмін «Белая Русь», як пісаў гісторык Васіль Тацішчаў, узгадваееца ў летапісах у 1135 г. у дачыненні да зямель Паўночна-Усходняй Русі (Уладзіміра-Суздальскага княства).

Назва «Белая Русь» замацоўваецца за ўсходняй і цэнтральнай часткамі беларускай этнічнай тэрыторыі ў другой палове XVI–XVII ст. Фарміруецца агульная назва (этнонім) яе жыхароў – беларусы.

З канца ХVІІІ ст. і на працягу ХІХ ст. са знікненнем Вялікага Княства Літоўскага і далучэннем беларускіх зямель да Расійскай імперыі назва «Белая Русь» паступова стала абазначаць усю беларускую этнічную тэрыторыю.